DÔVODOVÁ SPRÁVA

A. Všeobecná časť

Problematika energetickej hospodárnosti budov je do slovenského práva zavedená zákonom č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov (ďalej len „zákon“) a vyhláškou Ministerstva dopravy, výstavby a regionálneho rozvoja Slovenskej republiky č. 364/2012 Z. z., ktorou sa vykonáva zákon č. 555/2005 Z. z. o energetickej hospodárnosti budov a o zmene a doplnení niektorých zákonov. Zákon a vyhláška reflektovali na základné požiadavky politiky Európskej únie v oblasti energetickej hospodárnosti budov, keďže budovy zodpovedajú až za 40 % celkovej spotreby energie v Európskej únii. Sektor budov patrí medzi kľúčové oblasti klimatickej politiky Európske únie, ktorá prijala ciele klimatickej neutrality do roku 2050. Problémom je vysoká energetická náročnosť existujúcich budov a ich závislosť od fosílnych palív, čo vedie k významným emisiám skleníkových plynov a prispieva ku klimatickej zmene.
Návrh vyhlášky dopĺňa a spresňuje súčasné znenie tým, že reflektuje na požiadavku zákona zabezpečiť od 1. januára 2030 výstavbu nových budov a obnovu existujúcich budov v úrovni budov s  nulovými emisiami. V súvislosti s definíciou budov s nulovými emisiami spresňuje dodávanie energie potrebnej na zabezpečenie požadovaných podmienok vnútorného prostredia budov z obnoviteľných zdrojov nachádzajúcich sa v blízkom okolí a nielen nachádzajúcich sa na mieste vymedzenom hranicou budovy alebo systémovou hranicou ako tomu bolo pri budovách s takmer nulovou potrebou energie. 
Hlavným obsahom navrhovanej vyhlášky je precizovanie textu súvisiaceho s využívaním obnoviteľných zdrojov a vybavenia technických systémov automatizáciou a riadením s cieľom zabezpečiť neustále znižovanie potreby primárnej energie a tým aj emisií CO2 a reflektovanie na nové požiadavky vyplývajúce z praxe, najmä pri zabezpečovaní výstavby nových budov a obnovy existujúcich budov v úrovni výstavby budov s  nulovými emisiami. Návrh v súvislosti s novými úlohami a povinnosťami vyplývajúcimi zo zákona tiež spresňuje obsah pasportu obnovy budovy, spresňuje spôsob uskutočnenia virtuálnej kontroly na mieste v opodstatnených prípadoch a stanovuje výšku úhrad za poskytnutie údajov. 
Návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. 
Návrh vyhlášky nebude predmetom vnútrokomunitárneho pripomienkového konania.
Účinnosť vyhlášky sa navrhuje k dátumu 1. január 2027. 


B. Osobitná časť

K článku I:

K bodu 1: 
Ide o spresnenie súvisiace s terminológiu a technickou normou, na ktorú sa odkazuje.

K bodu 2, 12, 17 a 21: 
Ide o legislatívno-technickú úpravu vnútorného odkazu v nadväznosti na úpravu zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov (ďalej len „zákon“).

K bodu 3:
Ide o legislatívno-technickú úpravu v súvislosti s úpravou zákona týkajúcej sa zmeny zavedenej legislatívnej skratky „bytu alebo samostatnej časti“ v novom pomenovaní „jednotka budovy“.

K bodu 4: 
Ide o legislatívno-technickú úpravu súvisiacu s úpravou zákona a zmenou terminológie niektorých pojmov. 

K bodu 5: 
Ide o legislatívno-technickú úpravu odkaz č. 6 sa stal neaktuálny v nadväznosti na zrušenie Delegovaného nariadenia Komisie (EÚ) č. 244/2012. 

K bodu 6 a 7: 
Ide o formulačnú úpravu a významové spresnenie pojmu energia vyrobená z obnoviteľných zdrojov na mieste a pojmu energia z obnoviteľných zdrojov vyrobená v blízkom okolí.

K bodu 8: 
Ide o opravu pojmu. 

K bodu 9:
	Ide o legislatívno-technickú úpravu súvisiacu s úpravou zákona a prepojenie na prílohu č.  10, ktorá upravuje podrobnosti o vykonávaní virtuálnej kontroly.

K bodu 10: 
V odsekoch 4 a 5 ide o formulačné úpravy a precizovanie textu v súvislosti s úpravami zavedenými v zákone a s novozavedenými povinnosťami.

Odsek 6 upravuje možnosť dobrovoľného hodnotenia bytových budov (rodinný dom, bytový dom) v mieste spotreby osvetlenie.

Odsek 7 zohľadňuje zavedenie hodnotenia miesta spotreby energie na zabudované osvetlenie aj pri energetickej certifikácii jednotky budovy.

V odseku 8 sa špecifikujú náležitosti podpisovania správy k energetickému certifikátu vzhľadom na zavedené zmeny v zákone. 

K bodu 11: 
V súvislosti so zmenami v zákone sa v odsekoch 6 a 7 sa definuje energetická trieda požadovaná pre budovy s takmer nulovou potrebou energie a zákonom zavádzané budovy s nulovými emisiami.

V odseku 8 sú definované horné hranice jednotlivých energetických tried.

K bodu 13:
Ide o legislatívno-technickú úpravu v súvislosti so zmenami definovanej úrovne výstavby a jej prislúchajúcej energetickej triedy v bode 11.

K bodu 14:
	Ide o doplnenie týkajúce sa spresnenia požiadavky, ktorá je určená v norme aj s odkazom na túto normu v prípade obnovy stavebných konštrukcií a prvkov, ktoré vytvárajú obalovú konštrukciu budovy.

K bodu 15:
Ide o úpravy vyplývajúce z novo definovaných energetických tried pre jednotlivé úrovne výstavby a ich určenie hornou hranicou a nie rozpätím energetických tried.
 
K bodu 16:
	Ide o zadefinovanie príslušnej hodnoty energetickej triedy pre úroveň výstavby.

K bodu 18:
	Ide o legislatívno-technickú úpravu súvisiacu s neaktuálnosťou odsekov 3 a 4.

K bodu 19 a 20:
Spresňuje sa vydávanie digitálneho energetického certifikátu a jeho podpisovanie kvalifikovaným podpisom osobou, ktorá vykonala energetickú certifikáciu. Tým sa nahrádza vydávanie energetického certifikátu v listinnej podobe a jeho opatrenie podpisom a odtlačkom pečiatky osobou s odbornou spôsobilosťou.

K bodu 22 a 25
Doplnením ustanovenia sa umožňuje na základe žiadosti vlastníka vydať energetický certifikát budovy alebo energetický certifikát jednotky budovy aj v listinnej podobe. Po novom sa bude vydávať energetický certifikát v elektronickom formáte.

K bodu 23:
	Spresňuje sa vydávanie digitálneho energetického certifikátu jednotky budovy obdobne ako digitálneho energetického certifikátu.

K bodu 24:
	Dopĺňa sa hodnotenie jednotky budovy o miesto spotreby osvetlenia a vydávanie digitálneho energetického certifikátu jednotky budovy.

K bodu 26:
	Novým § 6b sa reaguje na zmeny zákona a ustanovenie spodrobňuje obsah pasportu obnovy budovy a určuje pravidlá jeho podpisovania oprávnenou osobou.


K bodu 27:
	V novom znení § 7 sa nastavujú pravidlá pre výpočet nabíjacích bodov pre autá, aby bola splnená povinnosť ich inštalácie podľa zákona. Tiež sa zohľadňuje skutočnosť, že pri nebytových budovách s krátkodobým státím je pre používateľa vhodnejšie inštalovať rýchle nabíjacie body. 

V § 8 sa upravujú pravidlá poskytovania a rozsah údajov o energetickej hospodárnosti budov z energetických certifikátov, ktoré sú vedené v informačnom systéme podľa zákona za odplatu.

K bodu 28:
	Dopĺňa sa prechodné ustanovenie pre možnosť vyhotovenia duplikátu energetického certifikátu v listinnej podobe, ktorý bol v tejto forme vydaný do termínu 31. 12. 2026 po dobu jeho platnosti. Energetické certifikáty budú vydané od 1. 1. 2027 v elektronickom formáte, preto ich nie je potrebné osobitne upravovať.

K bodu 29:
Dopĺňa sa piaty bod do prílohy č. 1, ktorá stanovuje rozsah postupu výpočtu projektového alebo normalizovaného energetického hodnotenia nových a obnovovaných budov ako podkladu pri spracovávaní projektovej dokumentácie na stavebné povolenie a výpočtov pri spracovaní energetického certifikátu.

K bodu 30:
Menia a dopĺňajú sa prílohy č. 1a až 12. 

Z dôvodu prehľadnosti a jednoznačnosti jednotlivých tabuliek dopĺňaných najmä o vstupné údaje týkajúce sa zabudovaného osvetlenia sa uvádza celá príloha č. 1a.

[bookmark: _GoBack]Príloha č. 2 sa aktualizuje a dopĺňa o predpoklad vývoja faktora primárnej energie pre elektrinu a teplo. 

Príloha č. 3 – uvádza horné hranice energetických tried pre všetky miesta spotreby energie, celkovú potrebu energie budovy a primárnu energiu a poznámky s aktualizovanými odkazmi na technické normy, ktoré sa použijú pri výpočte potreby energie na hodnotenie energetickej hospodárnosti budovy. 

Príloha č. 4 – ide o spresnenie obsahu správy, ktorá je prílohou energetického certifikátu reflektujúca technicko-formálne úpravy súvisiace najmä s dodávaním energie z obnoviteľných zdrojov a zabezpečenia výstavby nových budov a obnovy existujúcich budov v úrovni budov s takmer nulovou potrebou energie a budov s nulovými emisiami. 

Príloha č. 5 uvádza upravený vzor energetického certifikátu. S možnosťou vyznačenia hodnotenia budov s nulovými emisiami a aktualizované vysvetlivky spresňujúce postupy pri vyznačovaní hodnotenia budov podľa výsledkov energetickej certifikácie a uvedenie ďalších podstatných informácií relevantných pri hodnotení budovy.

Príloha č. 6 uvádza upravený vzor energetického štítku.

Dopĺňa sa nová príloha č. 7, ktorá stanovuje spôsob hodnotenia a kvantifikácie príspevku budovy ku globálnemu otepľovaniu počas celého životného cyklu budovy ako potenciálu globálneho otep1ovania (GWP).

Príloha č. 8 sa aktualizuje – ide o spresnenie názvoslovia a doplnenie reflektujúce zmeny hodnotenia jednotky budovy.

Príloha č. 9 – ide o úpravu vzoru energetického certifikátu jednotky budovy, ktorá reflektuje zmeny v názvosloví a doplnenie hodnoteného miesta spotreby energie pre zabudované osvetlenie.

Príloha č. 10 reflektuje možnosť vykonať virtuálnu kontrolu na mieste podľa zákona a spodrobňuje spôsob jej vykonania.

Príloha č. 11 sa stanovuje postup výpočtu a podrobnosti nepovinného hodnotenia bytových budov na miesto spotreby na zabudované osvetlenie. Určujú sa v prílohe horné hranice jednotlivých energetických tried pre toto miesto spotreby zabudované osvetlenie v bytových budovách a podrobnosti obsahu správy.

Príloha č. 12 stanovuje ceny podľa rozsahu poskytovaných anonymizovaných údajov z databázy údajov o energetickej hospodárnosti budov. Zákon umožňuje poskytnúť anonymizované údaje o energetickej hospodárnosti budov za úhradu iným žiadateľom, ako sú subjekty, ktoré tieto údaje majú prístupné (napr. vlastník, nájomca, správca, orgán verejnej moci).

K bodu 31, 32 a 33:
	Ide o legislatívno-technickú úpravu v súvislosti s úpravou zákona, ktorá sa týka potreby zmeny v celom texte zákona pomenovania „byt“ na nové pomenovanie „jednotka budovy“, tiež pomenovania „systémová hranica“ na nové pomenovanie „hranica posudzovania“ a pomenovania „globálny ukazovateľ“ na nové pomenovanie „primárna energia“.


K článku II:

Dátum účinnosti novely vyhlášky sa navrhuje v nadväznosti na zmenu a účinnosť zákona k termínu 1. januára 2027.

